b'\n_START_ARTICLE_\nBTR-T\n_START_SECTION_\nKonstrukcija\n_START_PARAGRAPH_\nTanko bok\xc5\xa1tas pakeistas \xc4\xaf \xc5\xbeem\xc4\x85 bok\xc5\xa1tel\xc4\xaf su 30\xc2\xa0mm automatine patranka 2A42 ir PTVR 9M113 Konkurs leistuvu._NEWLINE__NEWLINE_Korpuso gale yra variklio skyrius, o priekyje ir viduryje yra valdymo, kovos ir desanto skyrius, kuriame s\xc4\x97di \xc4\xafgula ir desantas. Skyrius turi \xc5\xa1iuolaikin\xc4\x99 v\xc4\x97dinimo sistem\xc4\x85, leid\xc5\xbeian\xc4\x8di\xc4\x85 veikti \xc4\xafvairaus klimato s\xc4\x85lygomis ir vietov\xc4\x97se, kur panaudoti masinio naikinimo ginklai._NEWLINE__NEWLINE_Priekyje kair\xc4\x97je pus\xc4\x97je yra vairuotojo vieta, de\xc5\xa1iniau sumontuotas bok\xc5\xa1telis su ginkluote. U\xc5\xbepakalin\xc4\x97je skyriaus dalyje (ma\xc5\xa1inos viduryje) yra vietos 5 desanto kariams su visa ginkluote. Desantas i\xc5\xa1laipinamas per liukus, esan\xc4\x8dius vir\xc5\xa1uje. Atidaryti liukai i\xc5\xa1 priekio u\xc5\xbestoja i\xc5\xa1lipan\xc4\x8dius karius nuo prie\xc5\xa1o ugnies. Ta\xc4\x8diau kari\xc5\xb3 i\xc5\xa1laipinimas per vir\xc5\xa1\xc5\xb3 yra bloga savyb\xc4\x97, kadangi m\xc5\xab\xc5\xa1yje taip i\xc5\xa1laipinant karius gresia dideli nuostoliai._NEWLINE_Korpusas apsaugotas papildomai \xc4\xafmontuotais reaktyviaisiais \xc5\xa1arvais, papildoma prie\xc5\xa1minine apsauga. I\xc5\xa1 priekio \xc2\xb130\xc2\xb0 kryptimi \xc5\xa1arvuotumas siekia 600\xc2\xa0mm. Bortus ir va\xc5\xbeiuokl\xc4\x99 i\xc5\xa1 \xc5\xa1on\xc5\xb3 pridengia \xc5\xa1arviniai ekranai. Bort\xc5\xb3 vir\xc5\xa1us pridengtas dviem papildomais \xc5\xa1arv\xc5\xb3 lak\xc5\xa1tais, tarp kuri\xc5\xb3 ertm\xc4\x97 ma\xc5\xa1inos reikmenims laikyti. \xc5\xa0i papildoma bort\xc5\xb3 \xc5\xa1arvuot\xc4\x97 yra papildoma apsauga nuo kumuliacini\xc5\xb3 \xc5\xa1audmen\xc5\xb3._NEWLINE__NEWLINE_Korpuso galin\xc4\x97je dalyje yra 12 d\xc5\xabmini\xc5\xb3 granatsvaid\xc5\xbei\xc5\xb3 902\xd0\x92 Tu\xc4\x8dia._NEWLINE_Neparuo\xc5\xa1ta ma\xc5\xa1ina gali \xc4\xafveikti 1,4\xc2\xa0m gylio brast\xc4\x85. Prijungus povandeninio vairavimo \xc4\xafrang\xc4\x85 gali va\xc5\xbeiuoti vandens telkini\xc5\xb3 dugnu iki 5\xc2\xa0m gylio.'